SKRIFTLIG FORESPØRGSEL E-1790/98

af Viviane Reding (PPE) til Kommissionen

(11. juni 1998)

Om: Udsættelse af forbudet mod dyreforsøg

Direktiv 93/35/EØF(1)indeholder bestemmelser om afskaffelse af dyreforsøg i kosmetikindustrien og fastsætter, at sådanne forsøg pr. 1. januar 1998 skal erstattes af alternative forsøg.

Nogle EU-medlemsstater (Nederlandene, Forbundsrepublikken Tyskland) har indført dette forbud, men de fleste har ikke indført forbud.

Kosmetikindustrien råder allerede over tusinder af stoffer, som er afprøvet på dyr.

Der findes alternativer til de fleste og ofte grusomme forsøg med levende væsener, men de anvendes ikke; forskning i nye alternative forsøg finder kun ringe tilslutning.

Kommissionen har endnu ikke taget initiativ vedrørende det lovede direktiv om forbud mod dyreforsøg til færdige kosmetiske produkter.

Hvorfor har Kommissionen udsat det forbud, som i direktivet er fastsat til 1998? Er handelspolitik efter Kommissionens opfattelse vigtigere end beskyttelse af dyr? Af hvilke årsager udsætter Kommissionen konstant afgørelser om dette spørgsmål?

Svar afgivet på Kommissionens vegne af Martin Bangemann

(15. juli 1998)

Med sit direktiv 97/18/EF af 17. april 1997 om udsættelse af datoen for forbud mod afprøvning af kosmetiske midlers bestanddele eller forbindelser heraf på dyr(2) har Kommis-sionen udsat datoen den 1. januar 1998, som var fastsat i Rådets direktiv 93/35/EØF af 14. juni 1993, til den 30. juni 2000, idet man her har taget hensyn til målsætningen om beskyttelse af den offentlige sundhed og den omstændighed, at der, selv om der er gjort fremskridt for at må frem til alternative forsøgsmetoder, stadig ikke eksisterer alternative, videnskabeligt godtgjorte metoder i henhold til de retningslinjer, der er fastsat af Organisationen for Økonomisk Samarbejde og Udvikling (OECD).

I henhold til direktiv 97/18/EF må denne udsættelse af datoen ikke hindre den fortsatte reduktion af antallet af dyr og deres lidelser, hver gang det er muligt, blandt andet ved hjælp af "screening tests", og at der skal gøres alt for at fremme forskningen, især i overensstemmelse med det fjerde rammeforskningsprogram.

Enhver aktion med henblik på forbud mod dyreforsøg, især foranstaltninger af lovgivningsmæssig art, skal være forenelig med internationale forpligtelser og med reglerne for international handel, blandt andre Verdenshandelsorganisationens regler.

Der er opnået fremskridt siden april 1997, og man har valideret alternative metoder på områderne skadelig lyspåvirkning og ætsning af huden. Dog skal Kommissionen i henhold til artikel 4, stk. 1, litra i), i Rådets direktiv 93/35/EØF høre Det Videnskabelige Udvalg for kosmetologi og andre produkter end levnedsmidler til forbrugerne. For så vidt angår færdige kosmetiske midler, kan afprøvning på dyr generelt undgås, hvilket også allerede i vid udstrækning er tilfældet.

De fremskridt, der opnåedes i løbet af 1997, er beskrevet i den årlige rapport for 1997 hvad angår udvikling, validering og juridisk godkendelse af alternative metoder, der kan anvendes i stedet for dyreforsøg på kosmetikområdet, en rapport, som Kommissionen sender Europa-Parlamentet og Rådet i meget nær fremtid.

Kommissionen ønsker, at gennemførelse i Fællesskabet af enhver form for dyreforsøg ufortøvet forbydes, hver gang og i samme øjeblik det er muligt, uden at menneskers sundhed dermed sættes på spil. Den agter over for Europa-Parlamentet og Rådet at fremsætte et forslag til ændring af direktivet vedrørende kosmetiske midler i denne henseende.

(1) EFT L 151 af 23.6.1993, s. 32.

(2) EFT L 114 af 1.5.1997, s. 43.